投杼詞
作者：田錫
朝代：宋

paragraphs: 孝爲百行本，至性由天資。
曾參善事母，母氏賢且慈。
馨膳以饋進，承意唯歡怡。
高堂既自樂，纖室閑鳴機。
飛語忽來告，明識潛深思。
蓋念事吾孝，安得殺人爲。
亟聞寧不信，投杼遂生疑。
用知君臣際，反以交朋推。
道德難結固，恩情有合離。
毀譽苟不入，讒間無以施。
景慕魏文侯，滿篋留謗詞。
樂羊在山中，委遇終不衰。